ΚΑΝΟΝΙΣΜΟΣ (ΕΚ) αριθ. 3124/94 ΤΗΣ ΕΠΙΤΡΟΠΗΣ της 20ής Δεκεμβρίου 1994 για τον καθορισμό των ειδικών κανόνων για τη μεταβίβαση των δικαιωμάτων για την πληρωμή της αντισταθμιστικής εισφοράς για την παραγωγή σκληρού σίτου στην Πορτογαλία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 3116/94 (2), και ιδίως το άρθρο 12, Εκτιμώντας: ότι το άρθρο 4 παράγραφος 3 του κανονισμού (ΕΟΚ) αριθ. 1765/92 έχει προβλέψει τη χορήγηση των συμπληρωματικών αντισταθμιστικών εισφορών για την παραγωγή του σκληρού σίτου στην Πορτογαλία μέχρις εξαντλήσεως ενός ανωτάτου ορίου 35 000 εκταρίων- ότι, εξάλλου, ο κανονισμός (ΕΟΚ) αριθ. 3653/90 του Συμβουλίου της 11ης Δεκεμβρίου 1990 περί μεταβατικών διατάξεων κοινής οργανώσεως της αγοράς των σιτηρών και του ρυζιού στην Πορτογαλία (3), όπως τροποποιήθηκε τελευταία από τον κανονισμό (ΕΟΚ) αριθ. 738/93 (4), καθιέρωσε ένα καθεστώς ειδικών φθινουσών ενισχύσεων υπέρ των πορτογάλων παραγωγών μαλακού σίτου και άλλων σιτηρών- ότι η ύπαρξη στην Πορτογαλία ενός τέτοιου καθεστώτος μπορεί να οδηγήσει σε υπό χρησιμοποίηση των δικαιωμάτων τους από ορισμένους πορτογάλους παραγωγούς σκληρού σίτου καθώς και υπό χρησιμοποίηση του ανωτάτου ορίου των 35 000 εκταρίων που παραχωρήθηκε στην Πορτογαλία- ότι, με τις συνθήκες αυτές, ενδείκνυται να γίνει προσωρινώς ελαστικότερο το καθεστώς της μεταβιβάσεως των δικαιωμάτων για τη συμπληρωματική αντισταθμιστική πληρωμή για το σκληρό σίτο που προβλέπεται από τον κανονισμό (ΕΟΚ) αριθ. 2780/92 της Επιτροπής της 24ης Σεπτεμβρίου 1992 περί των ορίων χορήγησης των αντισταθμιστικών πληρωμών στα πλαίσια του καθεστώτος ενίσχυσης των παραγωγών ορισμένων αροτραίων καλλιεργειών (5), όπως τροποποιήθηκε τελευταία από τον κανονισμό (ΕΚ) αριθ. 2246/94 (6)- ότι η Μεικτή Επιτροπή Διαχείρισης Σιτηρών, Λιπαρών Ουσιών και Αποξηραμένων Ζωοτροφών δεν διατύπωσε γνώμη στην προθεσμία που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για τις περιόδους εμπορίας 1995/96 και 1996/97, οι διατάξεις του άρθρου 6 παράγραφος 3 του κανονισμού (ΕΟΚ) αριθ. 2780/92 δεν εφαρμόζονται στην Πορτογαλία. Η Πορτογαλία λαμβάνει τα αναγκαία συμπληρωματικά μέτρα για την εφαρμογή του παρόντος άρθρου. Θα πρέπει αυτά να ανακοινωθούν στην Επιτροπή το αργότερο έως τις 31 Μαρτίου 1995. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 1994.

[Source: multi_eurlex | Tokens: 2528]